Quoniam antiquorum fuit consuetudo ea quę commendare memorię voluerunt monimentis litterarum tradere, eorum doctrinam imitantes, notum fieri volumus tam futuris quam presentibus, quod querela illa et discordia quę fuit inter cisterciensem et reomensem ęcclesiam de loco Sancti Germani de Mundaum et possessionibus ad eundem locum pertinentibus, in presentia domni Henrici eduensis episcopi, versa est in concordiam. Ego enim, Rainardus abbas cisterciensis et conventus ejusdem ęcclesię, possessionem supradictam tranquillam et quietam habere reomensi ęcclesię concessimus. Nullam enim inquietationem sive a nobis, sive a nostris successoribus ęcclesiam reomensem sustinere voluimus super his. Unde ea quę supra diximus, et scripto commendavimus et sigillo nostro confirmavimus. Hujus concessionis testes sunt: domnus abbas Airardus de Persenia prior Cistercii Lutegerius et Angelerius ejusdem loci monachus et Stephanus lombardus et Hugo pauper et Aymo et Simon precentor et Otto hospitalarius et Willelmus anglicus et Thomas scriptor ejusdem loci monachi et domnus abbas Petrus reomensis et Boso ejus monachus.